b"\n_START_ARTICLE_\nRoger Moore\n_START_SECTION_\nZgodnje \xc5\xbeivljenje\n_START_PARAGRAPH_\nRoger George Moore se je rodil v Stockwell, Londonu, Anglija, Zdru\xc5\xbeeno kraljestvo kot edini otrok policista Georgea Alfreda Moorea in gospodinje Lillian \xc2\xbbLily\xc2\xab\xc2\xa0Moore (roj. Pope). Hodil je na osnovno \xc5\xa1olo Battersea, a so ga med 2. svetovno vojno evakuirali v Holsworthy, Devon. Kasneje se je pri\xc4\x8del \xc5\xa1olati na osnovni \xc5\xa1oli dr. Challonerja v Amershamu, Buckinghamshire. Nato je od\xc5\xa1el na kolid\xc5\xbe Venerable Bede na univerzi Durham, vendar ni nikoli diplomiral. Pri osemnajstih, kmalu po koncu druge svetovne vojne, so ga vpoklicali v vojsko. Za\xc4\x8del je kot oficir in nazadnje postal stotnik. Nato je slu\xc5\xbeil kraljevi vojski v Zahodni Nem\xc4\x8diji. Kasneje so ga premestili na oddelek zabavo, kjer je delal z umetniki, kot je Spike Milligan in tik preden je od\xc5\xa1el na slu\xc5\xbeenje v Zahodno Nem\xc4\x8dijo, se je za kratek \xc4\x8das \xc5\xa1olal na kraljevi akademiji dramske umetnosti, za obiskovanje katere mu je \xc5\xa1olnino pla\xc4\x8dal re\xc5\xbeiser Brian Desmond Hurst, ki ga je uporabil za statista v svojem filmu Trottie True, kjer je zaigral poleg svoje bodo\xc4\x8de soigralke iz filmov James Bond, Lois Maxwell, ki je v teh filmih zaigrala gospodi\xc4\x8dno Moneypenny. V svojih prvih filmih se je pojavil \xc5\xbee v \xc5\xa1tiridesetih, ve\xc4\x8dinoma kot statist. Njegov junak je bil v tistem \xc4\x8dasu Stewart Granger. Pri sedemnajstih se je pojavil kot statist v filmu Cezar in Kleopatra, kjer je svojega idola kon\xc4\x8dno spoznal tudi na snemanju. Kasneje je s Stewartom Grangerjem zaigral tudi v filmu Divje gosi.\n_START_SECTION_\nZgodnje delo (1945\xe2\x80\x931961)\n_START_PARAGRAPH_\nV zgodnjih petdesetih je Roger Moore delal kot fotomodel in se pojavil v raznih oglasih, kjer je nosil razne pletenine (in si s tem prislu\xc5\xbeil vzdevek \xc2\xbbVeliki pletenec\xc2\xab) in se pojavil v mnogih reklamah za zobne paste, za kar mnogi kritiki menijo, da je pripomoglo k njegovemu hitrej\xc5\xa1emu uspehu. Na televiziji se je prvi\xc4\x8d pojavil 27. maja 1950 v epizodi oddaje Drawing Room Detective. Oddajo je vodil BBC-jev veteran Leslie Mitchell, ki je ob\xc4\x8dinstvo pozival k temu, da med oddajo ugibajo in opazujejo namige k razre\xc5\xa1itvi zlo\xc4\x8dina, ki se pripeti na za\xc4\x8detku vsake oddaje. V oddaji sta redno igrala Alec Ross (prvi mo\xc5\xbe Sheile Hancock) in Michael Ripper._NEWLINE_\xc4\x8ceprav je Roger Moore v petdesetih podpisal pogodbo s podjetjem MGM, filmi, ki jih je v tistem \xc4\x8dasu posnel, niso po\xc5\xbeeli veliko uspeha in sam je kasneje dejal: \xc2\xbbV sodelovanju s podjetjem MGM, je bil RGM [Roger George Moore] \xc4\x8cZN [\xc4\x8disto zani\xc4\x8d].\xc2\xab\xc2\xa0Imel je stransko vlogo v filmu The Miracle (1959), filmski razli\xc4\x8dici gledali\xc5\xa1ke igre Das Mirakel, ki jo je produciralo podjetje Warner Bros.; vlogo je dobil \xc5\xa1ele potem, ko jo je zavrnil Dirk Bogarde._NEWLINE_Nazadnje je Roger Moore zaslovel predvsem s svojimi pojavi na televiziji. Zaigral je glavno vlogo v televizijski seriji Ivanhoe, komi\xc4\x8dni upodobitvi romanti\xc4\x8dnih romanov sira Walterja Scotta, ter v seriji The Alaskans. Poleg tega je zaigral Beauja Mavericka, bratranca z angle\xc5\xa1kim naglasom uspe\xc5\xa1nih hazarderjev Breta Mavericka (James Garner) in Barta Mavericka (Jack Kelly) v televizijski seriji Maverick.\n_START_SECTION_\nThe Saint (1962\xe2\x80\x931970)\n_START_PARAGRAPH_\nRoger Moore je povsod po svetu zaslovel \xc5\xa1ele, ko ga je Lew Grade izbral za igranje Simona Templarja v novej\xc5\xa1i upodobitvi romanov Leslieja Charterisa, seriji The Saint. V nekem intervjuju leta 1963 je dejal, da si \xc5\xbeeli kupiti avtorske pravice za like Leslieja Charterisa in iz njih napraviti blagovno znamko. Dejal je tudi, da so njegovo vlogo v seriji najprej nameravali dati Seanu Conneryju, ki pa jo je zavrnil. Serijo so sicer snemali v Veliki Britaniji, vendar je pritegnila tudi veliko ameri\xc5\xa1kega ob\xc4\x8dinstva in zaradi njenega uspeha tamkaj (in v drugih dr\xc5\xbeavah) je Roger Moore postal zelo znan in spomladi leta 1967 dosegel vrhunec svoje slave, ko je postal eden od najslavnej\xc5\xa1ih igralcev na svetu. Znan je postal tudi po svojem o\xc4\x8darljivem in elegantnem slogu, ki ga je obdr\xc5\xbeal tudi po tem, ko je zaslovel z vlogo Jamesa Bonda. Kasneje je Roger Moore re\xc5\xbeiral mnogo epizod serije The Saint, ki so jo leta 1967 pri\xc4\x8deli izdajati tudi v barvni verziji._NEWLINE_Serija The Saint je trajala \xc5\xa1est sezon in s 118 epizodami poleg serije The Avengers postala najdlje predvajana serija tega \xc5\xbeanra na britanski televiziji. Kakorkoli \xc5\xbee, ker se je Roger Moore naveli\xc4\x8dal vloge, je ustvarjalcem serije dal vedeti, da si vloge ne \xc5\xbeeli igrati ve\xc4\x8d. Takoj po koncu serije je posnel dva filma: Crossplot, enostaven vohunski film, in bolj kompliciran film The Man Who Haunted Himself (1970). S filmom, ki ga je re\xc5\xbeiral Basil Dearden, je Roger Moore dobil prilo\xc5\xbenost za igranje bolj raznolike vloge kot je bila vloga Simona Templarja, a odziv kritikov na njegov nastop v tem filmu je bil bolj mla\xc4\x8den, film pa tudi sam komercialno ni po\xc5\xbeel veliko uspeha. Kljub prvim ocenam filma The Man Who Haunted Himself se slednjega dandanes obravnava kot zelo podcenjen film, obo\xc5\xbeevalci Rogerja Moorea pa imajo njegov nastop v tem filmu za enega od najbolj\xc5\xa1ih.\n_START_SECTION_\nThe Persuaders! (1971\xe2\x80\x931972)\n_START_PARAGRAPH_\nRoger Moore se je kasneje vrnil na televizijo in poleg Tonyja Curtisa zaigral v kultni televizijski seriji The Persuaders!. Serija je govorila o dveh multimilionarjih in njunih pustolov\xc5\xa1\xc4\x8dinah pri potovanju po Evropi. Za to serijo so mu pla\xc4\x8dali 1 milijon \xc2\xa3 na sezono, kar je bila za tiste \xc4\x8dase nezasli\xc5\xa1ana vsota na sezono. Kakorkoli \xc5\xbee, Lew Grade je kasneje v svoji avtobiografiji dejal, da se Roger Moore in Tony Curtis \xc2\xbbnista razumela preve\xc4\x8d dobro\xc2\xab. Tony Curtis naj namre\xc4\x8d ne bi \xc5\xbeelel na snemanju pre\xc5\xbeiveti ve\xc4\x8d \xc4\x8dasa kot nujno potrebno, medtem ko je bil Roger Moore vedno pripravljen delati nadure._NEWLINE_Po podatkih z DVD-ja naj ne Roger Moore ne Robert S. Baker, producent, ne bi imela z Lewom Gradeom veliko stikov, razen stiska roke. \xc5\xa0tiriindvajset epizod serije naj bi producirala brez pisnega potrdila, da ju bodo za njuno delo kdaj pla\xc4\x8dali._NEWLINE_Serija v Zdru\xc5\xbeenih dr\xc5\xbeavah Amerike, kjer so jo predvajali na kanalu ABC, ni po\xc5\xbeela veliko uspeha, vendar je bila precej uspe\xc5\xa1na v Evropi in Avstraliji. V Nem\xc4\x8diji, kjer so jo predvajali pod imenom Die Zwei, je serija postala velika uspe\xc5\xa1nica, \xc4\x8deprav so zaradi sinhronizacije povzeli le del\xc4\x8dek originalnega scenarija. Tudi v Zdru\xc5\xbeenem kraljestvu je serija postala precej popularna. Premierno se je predvajala na kanalu ITV. Kljub njenemu uspehu pa jo je po ocenah in \xc5\xa1tevilu ponovitev prekosila serija Monty Python's Flying Circus s kanala BBC 1. Ko je leta 1995 kanal Channel 4 predvajal ponovitve serij The Avengers in The Persuaders!, so se ve\xc4\x8dinoma vsi kritiki strinjali, da se je prva z leti \xc5\xa1e izbolj\xc5\xa1ala, druga pa ne. Obeh serij takrat na britanski televiziji niso predvajali \xc5\xbee ve\xc4\x8d let. Serije od takrat niso predvajali na nobenem od pomembnej\xc5\xa1ih britanskih kanalov._NEWLINE_Od takrat je serija The Persuaders! po\xc5\xbeela nekaj uspeha z izidi DVD-jev, \xc2\xbbsovra\xc5\xbenika\xc2\xab\xc2\xa0Roger Moore in Tony Curtis pa sta se ob ve\xc4\x8d prilo\xc5\xbenostih ponovno sre\xc4\x8dala in v zadnjih \xc4\x8dasih izdala ve\xc4\x8d komentarjev o snemanju serije. V Franciji, kjer so serijo, izdano pod imenom Amicalement V\xc3\xb4tre, izdali tudi na DVD-ju, so te izide promovirali tudi z raznimi \xc4\x8dlanki v revijah.\n_START_SECTION_\nJames Bond (1973\xe2\x80\x931985)\n_START_PARAGRAPH_\nZaradi njegovega uspeha na televiziji, posebej v zelo dolgo trajajo\xc4\x8di televizijski seriji The Saint, Roger Moore precej \xc4\x8dasa ni bil na voljo za snemanje filmov o Jamesu Bondu. Pri seriji The Saint ni deloval le kot igralec, temve\xc4\x8d tudi kot producent in re\xc5\xbeiser, sodeloval pa je tudi pri ustvarjanju serije The Persuaders! V svoji biografiji My Word Is My Bond (2008) je na strani 172 iskreno razlo\xc5\xbeil, da mu vloge v filmu Dr. No niso ponudili in da se mu niti ni zdelo, da so o njem razmi\xc5\xa1ljali kot o mo\xc5\xbenem igralcu, ki bi upodobil Jamesa Bonda. \xc5\xa0ele ko je Sean Connery oznanil, da vloge ne bo ve\xc4\x8d upodabljal, se je pri\xc4\x8del zavedati, da obstaja mo\xc5\xbenost, da mu vlogo ponudijo, a ko so oznanili, da bo Jamesa Bonda upodobil George Lazenby in nato spet Sean Connery, se je sprijaznil s tem, da vloge v nobenem primeru ne bo dobil. O vlogi ni ve\xc4\x8d razmi\xc5\xa1ljal vse dokler Sean Connery ni oznanil, da Jamesa Bonda ne bo upodobil nikdar ve\xc4\x8d. Takrat so mu vlogo dejansko tudi ponudili in avgusta 1972 jo je sprejel. V svoji avtobiografiji je napisal, da se je moral za vlogo postri\xc4\x8di in shuj\xc5\xa1ati in da \xc4\x8deprav je to ob\xc5\xbealoval, so mu ravno zaradi tega dodelili glavno vlogo v filmu \xc5\xbdivi in pusti umreti._NEWLINE_Jamesa Bonda je Roger Moore upodobil v filmih \xc5\xbdivi in pusti umreti (1973), Mo\xc5\xbe z zlato pi\xc5\xa1tolo (1974), Vohun, ki me je ljubil (1977), Moonraker (1979), Samo za tvoje o\xc4\x8di (1981), Octopussy (1983) in Od tar\xc4\x8de do smrti (1985). Z dvanajstimi leti (od prvega filma 1973 do njegove upokojitve leta 1985) je igralec, ki je Jamesa Bonda upodabljal najdlje \xc4\x8dasa in v tem \xc4\x8dasu posnel sedem filmov zapored. Je tudi najstarej\xc5\xa1i igralec, ki je upodobil Bonda; prvi film je posnel pri petin\xc5\xa1tiridesetih, ko pa so 3. decembra 1985 oznanili njegovo upokojitev, je bil star oseminpetdeset let._NEWLINE_Jamesa Bonda so v tem \xc4\x8dasu upodabljali druga\xc4\x8de, saj so se \xc4\x8dasi spremenili in scenarij so spremenili. Scenarije so pisali pisatelji, kot je George MacDonald Fraser, agenta 007 pa so, ker so ga \xc5\xbeeleli modernizirati, upodobili kot zrelega in vedno zmagovitega plejboja, ki svoje nasprotnike, kadar mora, vedno ukani ali zavede._NEWLINE_Leta 2004 je Roger Moore prejel najve\xc4\x8d, 62\xc2\xa0%, glasov za \xc2\xbbnajbolj\xc5\xa1ega Bonda\xc2\xab\xc2\xa0v vpra\xc5\xa1alniku, ki ga je objavila ameri\xc5\xa1ka filmska akademija. Leta 2008, ko so vpra\xc5\xa1alnik ponovili, je ponovno zmagal._NEWLINE_V \xc4\x8dasu snemanja filmov o Jamesu Bondu je zaigral \xc5\xa1e v trinajstih nepovezanih filmih, kot sta triler Gold in akcijski film Divje gosi, poleg tega pa se je za kratek \xc4\x8das pojavil v filmu Ro\xc5\xbenati panter, kjer je pod imenom \xc2\xbbTurk Thrust II\xc2\xab\xc2\xa0zaigral glavnega in\xc5\xa1pektorja Clouseauja. Kakorkoli \xc5\xbee, ve\xc4\x8dina teh filmov kriti\xc4\x8dno ni bila najuspe\xc5\xa1nej\xc5\xa1ih. Javnost, posebej borci proti apartheidu, je Rogerja Moorea zelo kritizirala, ker je v sedemdesetih pod apartheidskim re\xc5\xbeimom v Ju\xc5\xbeni Afriki posnel tri filme.\n_START_SECTION_\nKariera po Jamesu Bondu (1985 - danes)\n_START_PARAGRAPH_\nVe\xc4\x8dino svojega \xc4\x8dasa po snemanju filmov o Jamesu Bondu je Roger Moore posvetil svojemu delu z UNICEF-om Leta 1990 se je pojavil v televizijski seriji Michaela Feeneyja Callana, My Riviera, leta 1991 pa v Bed and Breakfast. Nato je njegova igralska kariera pri\xc4\x8dela zamirati. Njegov prijatelj Michael Caine, s katerim je zaigral v neuspe\xc5\xa1nem filmu Bullseye! (1990), je dejal: \xc2\xbbSedaj ne more ve\xc4\x8d dobiti slu\xc5\xbebe!\xc2\xab Pri \xc5\xa1tiriinsedemdesetih je zaigral zanj dokaj nezna\xc4\x8dilno vlogo razposajenega homoseksualca v filmu Boat Trip (2002)._NEWLINE_Satiri\xc4\x8dna televizijska serija Spitting Image je v enem od svojih ske\xc4\x8dev v preteklosti izpostavila podobnost Rogerja Moorea z lateksom, saj naj bi, ko ga producenti njegovih filmov prosijo, naj izrazi svoja \xc4\x8dustva, a ne pred kamerami, le privzdigne obrv. Igralec sam je dejal, da se mu je ske\xc4\x8d zdel sme\xc5\xa1en in da ga ni u\xc5\xbealil. Vedno pa je priznaval, da je ske\xc4\x8d deloma tudi resni\xc4\x8den, saj naj bi \xc2\xbbkot James Bond uporabljal le tri razli\xc4\x8dne izraze: privzdignjeno desno obrv, privzdignjeno levo obrv in obe obrvi namr\xc5\xa1\xc4\x8deni skupaj, kadar se prepira z Jawsom.\xc2\xab\xc2\xa0Serija Spitting Image je ske\xc4\x8d upodabljala \xc5\xa1e naprej in nazadnje oblikovala posebno parodijo na filmsko fran\xc5\xa1izo o Jamesu Bondu, naslovljeno The Man with the Wooden Delivery (Mo\xc5\xbe z leseno po\xc5\xa1iljko), kjer je lutka Rogerja Moorea prejemala ukaze Margaret Thatcher, ki mu je naro\xc4\x8dila, naj ubije Mikhaila Gorbacheva. Iz njegovega na\xc4\x8dina igranja so se nor\xc4\x8devali \xc5\xa1e ve\xc4\x8dkrat; Rory Bremner je neko\xc4\x8d poro\xc4\x8dal, da je potem, ko je izvedel eno od tovrstnih parodij, prejel grozilno pismo s strani njegovega razdra\xc5\xbeenega obo\xc5\xbeevalca._NEWLINE_Aprila 2009 je Roger Moore v \xc4\x8dlanku za revijo The Sunday Telegraph uradno potrdil, da se je od igralstva dokon\xc4\x8dno upokojil. V reklami za poletne londonske olimpijske igre 2012 je ponovno nastopil kot James Bond. V oglasih se je pojavila tudi Samantha Bond, ki je v \xc4\x8dasu, ko je Jamesa Bonda igral Pierce Brosnan, upodabljala gospodi\xc4\x8dno Moneypenny. \xc5\xa0e vedno pogosto sodeluje na pogovornih oddajah, ve\xc4\x8dinoma v sklopu promocije raznih UNICEF-ovih kampanij._NEWLINE_Leta 2009 se je pojavil v oglasu za podjetje Post Office Ltd._NEWLINE_V BBC1-jevi bo\xc5\xbei\xc4\x8dni specijalki oddaje Victorie Wood je zaigral skrivnega agenta. Vse prizore, v katerih se je pojavil, so posneli v London Eyeju, naloga njegovega lika pa je bila likvidacija nekega drugega agenta, ki je bil zelo podoben Pierceu Brosnanu._NEWLINE_Leta 2012 je Roger Moore pri\xc4\x8del nastopati v britanski gledali\xc5\xa1ki igri Evenings With.\n_START_SECTION_\nHumanitarno delo\n_START_PARAGRAPH_\nRogerja Moorea je med snemanjem njegovega \xc5\xa1estega filma o Jamesu Bondu v Indiji, Octopussy \xc5\xa1okirala revnost, ki jo je videl tamkaj. Njegova prijateljica Audrey Hepburn ga je navdu\xc5\xa1ila s svojim delom za UNICEF in tudi sam je leta 1991 postal UNICEF-ov ambasador dobre volje. Za UNICEF-ovo risanko The Fly Who Loved Me (Muha, ki me je imela rada) je svoj glas posodil liku Bo\xc5\xbei\xc4\x8dka._NEWLINE_Roger Moore je z organizacijo aktivistov za pravice \xc5\xbeivali PETA sodeloval pri protestih proti izdelavi in prodaji jedi foie gras. Pripovedoval je tudi besedilo v promocijskem posnetku za kampanjo. Njegova vztrajnost in dejstvo, da je ve\xc4\x8dkrat javno zagovarjal svoje stali\xc5\xa1\xc4\x8de s tega podro\xc4\x8dja, da bi se jed foie gras moralo prepovedati, je vodilo k temu, da so trgovine podjetja Selfridges jed foie gras prenehale prodajati.\n_START_SECTION_\nZasebno \xc5\xbeivljenje\n_START_PARAGRAPH_\nRoger Moore je svojo prvo \xc5\xbeeno Doorn Van Steyn zapustil zaradi trinajst let starej\xc5\xa1e pevke Dorothy Squires, ki je bila v tistem \xc4\x8dasu veliko bolj slavna kot on. Za kratek \xc4\x8das sta skupaj \xc5\xbeivela v Dafenu, Llanelli, Ju\xc5\xbeni Wales. Leta 1961 je med snemanjem v Italiji zapustil Dorothy Squires (ki ga je kasneje to\xc5\xbeila za pre\xc5\xbeivnino) zaradi italijanske igralke Luise Mattioli. Z Luiso Mattioli je \xc5\xbeivel vse do za\xc4\x8detka njunega zakona leta 1969, ko se je kon\xc4\x8dno lo\xc4\x8dil od Dorothy Squires. V tem zakonu so se mu rodili h\xc4\x8derka in dva sinova. Leta 1993 sta se nepri\xc4\x8dakovano lo\xc4\x8dila in Roger Moore se je kasneje poro\xc4\x8dil z dansko-\xc5\xa1vedsko multimilijonarko Kristino \xc2\xbbKiki\xc2\xab\xc2\xa0Tholstrup._NEWLINE_Njegova h\xc4\x8derka Deborah Moore je zaigrala glavno in\xc5\xa1pektorko Hannah Bernstein v dveh filmih, ki so temeljili na romanih Jacka Higginsa o Seanu Dillonu, kasneje pa se je kot stevardesa pojavila v filmu Umri kdaj drugi\xc4\x8d. Njegov starej\xc5\xa1i sin, Geoffrey Moore, je igralec, ki je imel v\xc4\x8dasih v lasti restavracijo v Londonu in poleg svojega o\xc4\x8deta zaigral v filmu Sherlock Holmes v New Yorku, kjer je igral Holmesovega sina, za katerega nikoli ni vedel, da ga ima. Njegov mlaj\xc5\xa1i sin, Christian Moore, je filmski producent._NEWLINE_V \xc4\x8dasu, ko je zaslovel s serijo The Saint, je za kratek \xc4\x8das \xc5\xbeivel v Royal Tunbridge Wellsu, Kent, nato pa se je preselil v Surrey ter se nazadnje ustalil v Hollywoodu. V \xc5\xa1estdesetih je \xc5\xbeivel v Gordon Avenue, Stanmore, Middlesex, zelo blizu studijev Elstree, v sedemdesetih pa v Denhamu, Buckinghamshire, blizu studijev Pinewood. Med snemanjem filma Vohun, ki me je ljubil, mu je \xc2\xbbantagonist\xc2\xab\xc2\xa0v filmu, Curt J\xc3\xbcrgens, ponudil, da bi nekaj \xc4\x8dasa pre\xc5\xbeivel na njegovem domu v Gstaadu, \xc5\xa0vica, kjer je Roger Moore pogosto smu\xc4\x8dal. Ko se je poro\xc4\x8dil s Kiki Tholstrup, je posvojil rutino pre\xc5\xbeivljanja zim v Crans-Montani, Valais (\xc5\xa0vica), poletij pa v njunem stanovanju v Monaku. Po petnajstih letih v Gstaadu se je ustalil v Crans-Montani, Valais._NEWLINE_Leta 1994 so mu diagnosticirali raka na prostati in po operaciji, s katero so mu ga odstranili, je dobro okreval. Leta 2006 so mu potem, ko se je na odru v New Yorku zru\xc5\xa1il, so mu vstavili \xc5\xa1e spodbujevalnik srca._NEWLINE_Roger Moore je ve\xc4\x8d let podpiral britansko konzervativno stranko in je sodeloval pri njihovi kampanji za splo\xc5\xa1ne volitve leta 2001. Leta 2011 je podprl konzervativnega podpredsednika Davida Camerona in njegovo politiko v zvezi z Evropsko unijo: \xc2\xbbMislim, da ravna naravnost pre\xc4\x8dudovito, \xc4\x8deprav mu nasprotujejo celo nekateri \xc4\x8dlani njegove lastne stranke. Izdajalci, bi jim rekel jaz. Mislim na vsakega \xc4\x8dlana konzervativne stranke, ki govori proti njihovemu voditelju. Svojega vodjo moramo podpirati.\xc2\xab\n_START_SECTION_\nKraljevski krogi\n_START_PARAGRAPH_\nRoger Moore je prijateljeval z nekaterimi \xc4\x8dlani danske kraljeve dru\xc5\xbeine; princ Joachim in njegova takratna \xc5\xbeena, grofica Alexandra frederiksborg\xc5\xa1ka, sta ga skupaj z njegovo \xc5\xbeeno Kiki povabila na krst njunega mlaj\xc5\xa1ega sina, princa Felix._NEWLINE_24. maja 2008 sta z \xc5\xbeeno Kiki obiskala poroko princa Joachima in njegove francoske zaro\xc4\x8denke Marie Cavallier. Je tudi prijatelj \xc5\xa1vedskega kralja Carla XVI Gustafa._NEWLINE_1. in 2. julija sta se z \xc5\xbeeno udele\xc5\xbeila poroke mona\xc5\xa1kega princa Alberta in Charlene Wittstock.\n_START_SECTION_\nPriznanja\n_START_PARAGRAPH_\nLeta 1999 je Roger Moore prejel naziv poveljnika reda britanskega imperija, 14. junija 2003 pa je napredoval v viteza poveljnika. Vite\xc5\xa1tvo si je prislu\xc5\xbeil zaradi velikega sodelovanja z dobrodelnimi organizacijami, \xc4\x8demur je takrat \xc5\xbee ve\xc4\x8d kot desetletje posve\xc4\x8dal vse svoje javno \xc5\xbeivljenje. Roger Moore je dejal, da mu je naziv \xc2\xbbpomenil \xc5\xa1e toliko ve\xc4\x8d, ker si ga nisem prislu\xc5\xbeil z igranjem \xe2\x80\xa6 Bil sem ponosen, ker sem ga sprejel za UNICEF in njegovo delo, pri katerem sem sodeloval \xc5\xbee toliko let.\xc2\xab_NEWLINE_11. oktobra 2006, tri dneve pred njegovim osemdesetim rojstnim dnem, je Roger Moore za svoje delo v filmski in televizijski industriji dobil lastno zvezdo na Hollywood Walk of Fame. Podelitve so se udele\xc5\xbeili njegova dru\xc5\xbeina, prijatelji ter Richard Kiel, njegov soigralec iz filmov Vohun, ki me je ljubil in Moonraker. Njegova zvezda je 2.350. zvezda na Hollywood Walk of Fame in se nahaja na 7007 Hollywood Boulevard._NEWLINE_Leta 2008 je prejel naziv poveljnika francoskega Ordre des Arts et des Lettres.\n_START_SECTION_\nKnjige\n_START_PARAGRAPH_\nRoger Moore je na podlagi svojih dnevnikov s tistega \xc4\x8dasa napisal knjigo o snemanju filma \xc5\xbdivi in pusti umreti. Knjigo z naslovom Roger Moore as James Bond: Roger Moore's Own Account of Filming Live and Let Die so leta 1973 objavili v Londonu. Za knjigo se je zahvalil tudi Seanu Conneryju, s katerim je prijateljeval \xc5\xbee ve\xc4\x8d let: \xc2\xbbPosebej bi se rad zahvalil tudi Seanu Conneryju - brez katerega to ne bi bilo mogo\xc4\x8de.\xc2\xab_NEWLINE_Njegovo avtobiografijo My Word is My Bond (ISBN 0-06-167388-9) je novembra 2008 objavila zalo\xc5\xbeba Collins. V Zdru\xc5\xbeenem kraljestvu je knjigo 2. oktobra 2008 izdala zalo\xc5\xbeba Michael O'Mara Books Ltd. (ISBN 978-1-84317-318-2)._NEWLINE_Oktobra 2012 je ob petdeseti obletnici od izida prvega filma o Jamesu Bondu izdal knjigo z naslovom Bond On Bond, ki je ob spremljavi fotografij temeljila o njegovih njegovih mislih, spominih in anekdotah iz ustvarjanja teh filmov."